Párbajtőrvívásban 1949-ben egyéni magyar bajnok, majd 1950-ben tőrvívásban szerezte meg ugyanezt a címet. 1951 és 1962 között 75 alkalommal volt tagja a válogatottnak. Az 1951-es stockholmi világbajnokságon hetedik helyezést ért el párbajtőr egyéniben. 1952-ben a helsinki olimpián a tőrcsapattal harmadik, párbajtőr egyéniben és csapatban egyaránt középdöntős volt. 1953-ban a brüsszeli világbajnokságon párbajtőr egyéniben első helyezést ért el, a tőrcsapattal ismét bronzérmet szerzett. Az 1955-ös római világbajnokságon a bronzérmes párbajtőrcsapat tagja volt.